鳥獸
作者：程登吉
朝代：明
篇章：幼學瓊林 卷四

paragraphs: 麟爲毛蟲之長，虎乃獸中之王。麟鳳龜龍，謂之四靈；犬豕與雞，謂之三物。騄駬驊騮，良馬之號；太牢大武，乃牛之稱。羊曰柔毛，又曰長髯主簿；豕名剛鬣，又曰烏喙將軍。鵝名舒雁，鴨號家鳧。
雞有五德，故稱之爲德禽；雁性隨陽，因名之曰陽鳥。家狸、烏圓，乃貓之譽；韓盧楚獷，皆犬之名。麒麟騶虞，皆好仁之獸；螟螣蟊賊，皆害苗之蟲。無腸公子，螃蟹之名；綠衣使者，鸚鵡之號。狐假虎威，謂借勢而爲惡；養虎貽患，謂留禍之在身。
猶豫多疑，喻人之不決；狼狽相倚，比人之顛連。勝負未分，不知鹿死誰手；基業易主，正如燕入他家。雁到南方，先至爲主，後至爲賓；雉名陳寶，得雄則王，得雌則霸。刻鵠類鶩，爲學初成；畫虎類犬，弄巧成拙。
美惡不稱，謂之狗尾續貂；貪圖不足，謂之蛇欲吞象。禍去禍又至，曰前門拒虎，後門進狼；除兇不畏兇，曰不入虎穴，焉得虎子。鄙衆趨利，曰羣蟻附羶；謙己愛兒，曰老牛舐犢。無中生有，曰畫蛇添足；進退兩難，曰羝羊觸藩。杯中蛇影，自起猜疑；塞翁失馬，難分禍福。
龍駒鳳雛，晉閔鴻誇吳中陸士龍之異；伏龍鳳雛，司馬徽稱孔明龐士元之奇。呂后斷戚夫人手足，號曰人彘；胡人醃契丹王屍骸，謂之帝羓。人之狠惡，同於檮杌；人之兇暴，類於窮奇。
王猛見桓溫，捫蝨而談當世之務；甯戚遇齊桓，扣角而取卿相之榮。楚王軾怒蛙，以昆蟲之敢死；丙吉問牛喘，恐陰陽之失時。以十人而制千虎，比言事之難勝；走韓盧而搏蹇兔，喻言敵之易摧。兄弟如鶺鴒之相親，夫婦如鸞鳳之配偶。
有勢莫能爲，曰雖鞭之長，不及馬腹；制小不用大，曰割雞之小，焉用牛刀。鳥食母者曰梟，獸食父者曰獍。苛政猛於虎，壯士氣如虹。腰纏十萬貫，騎鶴上揚州，謂仙人而兼富貴；盲人騎瞎馬，夜半臨深池，是險語之逼人聞。黔驢之技，技止此耳；鼯鼠之技，技亦窮乎。
強兼併者曰鯨吞，爲小賊者曰狗盜。養惡人如養虎，當飽其肉，不飽則噬；養惡人如養鷹，飢之則附，飽之則颺。隨珠彈雀，謂得少而失多；投鼠忌器，恐因甲而害乙。事多曰蝟集，利小曰蠅頭。心惑似狐疑，人喜如雀躍。
愛屋及烏，謂因此而惜彼；輕雞愛鶩，謂舍此而圖他。唆惡爲非，曰教猱升木；受恩不報，曰得魚忘筌。倚勢害人，真似城狐社鼠；空存無用，何殊陶犬瓦雞。勢弱難敵，謂之螳臂當轍；人生易死，乃曰蜉蝣在世。小難制大，如越雞難伏鵠卵；賤反輕貴，似學鷽鳩反笑大鵬。
小人不知君子之心，曰燕雀焉知鴻鵠志；君子不受小人之侮，曰虎豹豈受犬羊欺。跖犬吠堯，吠非其主；鳩居鵲巢，安享其成。緣木求魚，極言難得；按圖索驥，甚言失真。惡人借勢，曰如虎負嵎；窮人無歸，曰如魚失水。九尾狐，譏陳彭年素性諂而又奸；獨眼龍，誇李克用一目眇而有勇。
指鹿爲馬，秦趙高之欺主；叱石成羊，黃初平之得仙。卞莊勇能擒兩虎，高駢一矢貫雙鵰。司馬懿畏蜀如虎，諸葛亮輔漢如龍。鷦鷯巢林，不過一枝；鼴鼠飲河，不過滿腹。
人棄甚易，曰孤雛腐鼠；文名共抑，曰起鳳騰蛟。爲公乎，爲私乎，惠帝問蝦蟆；欲左左，欲右右，湯德及禽獸。魚遊於釜中，雖生不久；燕巢於幕上，棲身不安。妄自稱奇，謂之遼東豕；其見甚小，譬如井底蛙。父惡子賢，謂是犁牛之子；父謙子拙，謂是豚犬之兒。
出人羣而獨異，如鶴立雞羣；非配偶以相從，如雉求牡匹。天上石麟，誇小兒之邁衆；人中騏驥，比君子之超凡。怡堂燕雀，不知後災；翁裏醯雞，安有廣見。馬牛襟裾，罵人不識禮儀；沐猴而冠，笑人見不恢宏。羊質虎皮，譏其有文無實；守株待兔，言其守拙無能。
惡人如虎生翼，勢必擇人而食；志士如鷹在籠，自是凌霄有志。鮒魚困涸轍，難待西江水，比人之甚窘；蛟龍得雲雨，終非池中物，比人大有爲。執牛耳，謂人主盟；附驥尾，望人引帶。鴻雁哀鳴，比小民之失所；狡兔三窟，誚貪人之巧營。風馬牛勢不相及，常山蛇首尾相應。
百足之蟲，死而不僵，以其扶之者衆；千歲之龜，死而留甲，因其卜之者靈。大丈夫寧爲雞口，毋爲牛後；士君子豈甘雌伏，定要雄飛。毋侷促如轅下駒，毋委靡如牛馬走。猩猩能言，不離走獸；鸚鵡能言，不離飛鳥。人惟有禮，庶可免相鼠之刺；若徒能言，夫何異禽獸之心。

赏析：《幼學瓊林》是中國古代兒童的啓蒙讀物，作者程允升。《幼學瓊林》初爲明代西昌人程登吉（字允升）編著，本名《幼學須知》，又稱《成語考》、《故事尋源》，清人鄒聖脈作了增補，改名爲《幼學瓊林》，也叫《幼學故事瓊林》。